**Kako karijerni centar može pomoći ustanovi za obrazovanje?**

Tržište rada u današnje vrijeme je vrlo dinamično. Do nedavno je bilo uobičajeno da se cijeli svoj radni vijek zadržimo na istom radnom mjestu, međutim, ta se praksa promijenila i danas mlađe generacije često mijenjaju radna mjesta u potrazi za boljim uvjetima. Iz tog razloga nam je potrebno cjeloživotno profesionalno stručno usavršavanje kao i stručna podrška i karijerno usmjeravanje.

Stručnjaci koji se bave karijernim savjetovanjem smatraju da je karijeru potrebno kontinuirano usmjeravati za što su potrebne određene vještine. Jedna od važnih pretpostavki uspješne karijere je njeno upravljanje za što je potrebno informirati se o mogućnostima njenog razvoja, osobnim očekivanjima, profesionalnim interesima, vještinama, vlastitim prednostima i nedostacima i naučiti kako ju možemo aktivno usmjeravati. Jasno je da se radi o cijelom procesu za koji nemaju svi potrebne vještine pa je vidljivo da su potrebni stručnjaci iz područja profesionalnog usmjeravanja koji će taj proces olakšati drugima i pomoći im u osvještavanju važnih karakteristika i ostalih aspekata koji su dio samog procesa.

Karijerni centar je mjesto gdje korisnici mogu dobiti individualno ili grupno karijerno savjetovanje unutar kojih se utvrđuju njihovi profesionalni interesi, intelektualne sposobnosti i osobine ličnosti. Također se utvrđuje koje im vještine nedostaju i informira na koji način ih mogu steći (npr. pohađanjem radionica, odlaskom na mobilnost, stručnom praksom, volontiranjem i sl.).

U obrazovnoj ustanovi karijerni centar može pomoći tako da pomogne polaznicima kod usmjeravanja oko odabira programa obrazovanja kako bi upisali baš onaj program koji odgovara njihovim interesima i vještinama i kako bi iz tog programa usvojili ono što im je potrebno za tržište rada i daljnji razvoj karijere.

Karijerno savjetovanje se odnosi na sve osobe koje se nalaze na ključnim prekretnicama u svom obrazovnom ili karijernom putu. Bez obzira na to radi li se o odabiru srednje škole, fakulteta, obrazovnog programa ili promjeni radnog mjesta, karijerni centar je mjesto na kojem se može dobiti potrebno profesionalno usmjerenje kako bismo odabrali onaj put na kojem ćemo, na najbolji način, razvijati svoje potencijale.